कभी घर ढहा, कभी सैलाब ने किया बर्बाद; हिम्मतवाली बन दोबारा खड़ी हुई, आज बिजनेस पॉपुलर
आज के ‘ये मैं हूं’ में बात कश्मीर की बिजनेसवुमन अंजुम जान की, जो वहां किलो के हिसाब से कपड़े बेचती रही हैं। और आज एक सफल बिजनेसवुमन बन चुकी हैं।
दुनिया में दो तरह के लोग होते हैं। एक जो हाथ पर हाथ धरकर बैठे रहते हैं और किस्मत को कोसते रहते हैं। दूसरे जो अपनी मेहनत से किस्मत की लकीरें ही बदलकर रख देते हैं। ऐसी ही एक कश्मीरी महिला हैं, जिन्होंने बचपन में गरीबी देखी, शादी के बाद घर से बेघर हुईं। जब कुछ करना चाहा तो ताने झेलें तो कभी झेली प्रकृति की मार। बार-बार गिरीं और हर बार हिम्मत बटोर मजबूती से उठ खड़ी हुईं।
आज के ‘ये मैं हूं’ में बात कश्मीर की बिजनेसवुमन अंजुम जान की, जो वहां किलो के हिसाब से कपड़े बेचती रही हैं। और आज एक सफल बिजनेसवुमन बन चुकी हैं।
बचपन में तंगी देखी तो काम करके पढ़ाई पूरी की
मेरा ताल्लुक श्रीनगर के अमदाकदल से है। बचपन बहुत गरीबी में गुजरा। हम चार भाई-बहन हैं। मेरे मम्मी-पापा दोनों दर्जी का काम करते थे। पापा कपड़ा काटते-छांटते और मां सिलाई करती। मेरे भाइयों को पढ़ने का शौक नहीं था। लेकिन मुझे पढ़ने का बहुत मन था। आठवीं तक मां ने पढ़ाया। उसके बाद मैंने खुद काम करना शुरू कर दिया और अपनी पढ़ाई का खर्च उठाया। घर में भी हाथ बटाती। मैं उन दिनों चरखे पर पश्मीना कातती। मैट्रिक के बाद मैंने टाइपिस्ट का काम शुरू किया। मैं पढ़ाई, घर का काम और प्राइवेट जॉब सब एक साथ कर रही थी। बचपन से मुझे लगता था कि मुझे कुछ अपना करना है। अंदर-बाहर सारी जिम्मेदारी संभालते हुए मेरी दिलचस्पी एक्सपोर्ट-इंपोर्ट में जगी।
अंजुम की सफलता की कहानी जानने से पहले इस पोल पर अपनी राय देते चलिए...
प्रशासन ने घर से बेघर किया तो ननद के घर किया गुजारा
शादी के पहले मैंने कई जगह नौकरी की। एक समय इनकम टैक्स ऑफिस में बैलेंस शीट बनाने का काम भी किया। इसी से एक्सपोर्ट-इंपोर्ट की समझ बनी। शादी के बाद एक मौका ऐसा आया जब घर में पैसों की बहुत तंगी हो गई। फिर मैंने अपनी पति से कहा कि मैं अपना काम शुरू करना चाहती हूं। मैंने पश्मीना एक्सपोर्ट करने का सोचा लेकिन एक्सपोर्ट में होने वाली चुनौतियों का सोचकर कदम पीछे हटा लिया। मेरा ससुराल सफाकदल में था। 2012 में मेरे सुसर की मौत हो गई। उस वक्त हमारे इलाके में सड़क बन रही थी। मेरा घर भी सड़क के दायरे में आ गया। प्रशासन ने हमारा घर ढहा दिया और मुआवजा तीन साल बाद मिला। इस बीच हमारे हालात बेहद खराब हो गए। जो थोड़ी बहुत बचत थी वो भी खत्म हो गई। अचानक बेघर होने से हम लोग साढ़े तीन साल तक अपने दो बच्चों के साथ ननद के घर पर रहे। उस वक्त मैंने इतनी परेशानियों का सामना किया, जिसे मैं अब बयां भी नहीं कर सकती। मैंने अपने पति से कहा कि बच्चे भी बड़े हो रहे हैं और मेरी सैलरी से गुजारा नहीं हो पाता। मैं अपने बच्चों की पढ़ाई से समझौता नहीं करना चाहूंगी।
4 साल के अंदर तीन दुकानें खोली फिर सैलाब ने नुकसान कराया
मैंने पति से बातचीत करके 10 हजार रुपए में एक दुकान किराये पर लेकर और अपना काम शुरू किया। मैंने रेडीमेड परदे मांगकर बेचने लगी। उस वक्त मार्केट में आइलेट्स वाले परदे (जिनमें टांगने के लिए सुराख बनी होती है) कम बिकते थे। मैंने इसकी जरूरत को समझते हुए भाइयों से कहकर पंजाब से माल मंगवाया। मेरे परदे खूब बिके। मेरा बिजनेस इतना अच्छा चला कि मैंने रेंट पर ही दो और दुकानें ले ली। मैंने कई लोगों को काम पर रखा। मैं परदे के साथ फैैब्रिक में भी डील करने लगी। धीरे-धीरे मैं परदे से जुड़ा सारा काम खुद ही करने लगी। 2014 में मैंने होलसेल का काम शुरू कर दिया। तीन दुकान, एक फैक्ट्री और होलसेल सबकुछ अच्छा चल रहा था। तभी 2014 में श्रीनगर में सैलाब आया। मार्केट में मेरे 22 लाख रूपए डूब गए। बड़ा नुकसान हुआ लेकिन मैंने सोचा रूकना तो है नहीं और हाथ पर हाथ रखकर मैं बैठ नहीं सकती। उस वक्त मेरी सास की तबियत बहुत खराब थी। वो अपने बेटे को छोड़ती ही नहीं थीं। ऐसे में मैंने अपने पति से कहा कि मैं इतनी मजबूत हो चुकी हूं कि घर, बाहर, बच्चे सब संभाल लूं। आप बस मां का ख्याल रखो। मेरे पति श्रीनगर दूरदर्शन में बतौर प्रोड्यूसर काम करते थे। श्रीनगर दूरदर्शन की हालत भी खस्ता थी। 2011 के बाद वह चल नहीं पाया। ऐसे में मेरे पति समेत वहां के सारे लोग खाली बैठे रहते।
सैलाब आने के बाद जीरो से वापस शुरू किया बिजनेस
साल 2015 में मैंने अपने बड़े भाई से बात करके फिर से बिजनेस शुरू किया, लेकिन इस बार मैंने सिर्फ फैब्रिक का काम किया। इसी साल मेरी सास भी गुजर गई। इसके बाद मेरे पति भी इस बिजनेस से जुड़ गए। मैंने उनसे कहा कि दूरदर्शन में कोई काम नहीं हो रहा, मां भी नहीं रहीं तो अब आप एक दुकान संभालिए। मैंने जीरो से काम शुरू किया। मेरे पास जितना माल दुकानों में रखा था, उसी से मैंने तीनों दुकानों पर फिर से काम शुरू किया। मेरा बाजार लगा पैसा चाहे डूब गया लेकिन दुकानों पर रखे माल ने मुझे बेचा लिया। मैंने दुकानदारों से डील करना छोड़ा और सीधे कस्टमर से जुड़ने लगी। जिस दाम पर मैं दुकानदारों को सामान देती, उसी दाम पर अब मैं ग्राहकों को बेचने लगी। इससे मेरे काम की पॉपुलैरिटी बढ़ी। मेरे पास आज 25-30 लोगों की टीम है।
मुंबई में देख कश्मीर में शुरू किया किलो के हिसाब से कपड़े बेचना
एक बार मैं मुंबई कॉटन फैब्रिक लाने गई। वहां पर जिस एरिया से मैंने माल लिया वहां कपड़ा तौलकर मिल रहा था। ये कॉन्सेप्ट मुंबई में हर मार्केट में नहीं है। कुछ ही जगह है। वहां से आने के बाद मैंने अपने भाई से इस बारे में बात की। मैंने कहा अगर ऐसे में कपड़े नहीं बिके तो मीटर के हिसाब से बेच लेंगे। हमने शॉप पर तराजू लगाया। जब मैं कपड़े तौलकर देने लगी तो ग्राहक दंग रहे गए। इस तरह कस्टमर को कपड़े बहुत सस्ते में मिलने लगे। मेरे पास आज जितना भी फैब्रिक हैं सारा इम्पोर्टेड है। मैं जितना कपड़ा मीटर के हिसाब से नहीं बेचती हूं, उससे कहीं ज्यादा तौलकर बेचने लगी हूं। मेरी दुकान पर ड्रेसेज के लिए सबसे ज्यादा कपड़े बिकते हैं। हर कपड़े का अलग वजन होता है, उस हिसाब से उसके भाव होते हैं। लंहगे में ग्राहकों को सबसे ज्यादा फायदा मिलता है।
कस्टमर खुश रहे इसलिए नुकसान भी उठाती हूं
मैं अपने एक-एक ग्राहक से फीडबैक लेती हूं। मैं उनसे पूछती हूं कि उन्हें कीमत ज्यादा तो नहीं लग रही, कपड़ों से कोई दिक्कत तो नहीं हुई? अगर कभी किसी कस्टमर ने कहा कि उनके कपड़े में दिक्कत हुई मैं तुरंत उससे कपड़ा वापस लेती हूं और बदले में वो जो पसंद करता है वहीं दे देती हूं। कई दफा ऐसा हुआ कि ड्रेस बनवाने के बाद कस्टमर ने कहा कि फैब्रिक में दिक्कत हुई तो मैने वो भी वापस लिया है और बदले में मनपसंद कपड़ा दिया है। हालांकि, वो रिटर्न किया हुआ फैब्रिक मेरे किसी काम का नहीं होता है। लेकिन मुझे ग्राहक की खुशी से ज्यादा कुछ नहीं चाहिए। इस तरह से मेरा कस्टमर के साथ रिश्ता बन जाता है। आजतक मुझे अपना कस्टमर झूठा नहीं लगा।
मैंने खुद कॉल करके कस्टमर को बताया फैब्रिक अच्छा नहीं है
एक बार की बात है मेरे एक कस्टमर ने मुझसे कॉटन का कपड़ा लिया। उन्होंने 1100 रुपए लगाकर उसकी खूबसूरत सी शर्ट बनवाई। फिर उनका मेरे पास कॉल आया कि दीदी आपसे जो कपड़ा खरीदा था वो अच्छा नहीं निकला। सिलाई के साथ ही फट गया। मैंने उससे वो शर्ट वापस ले ली। साथ ही, उस थान से जितने कस्टमर ने कपड़े लिए थे, मैंने उन्हें फोन करके कहा कि अगर आपने अब तक कपड़े नहीं बनवाए हैं तो प्लीज ना सिलाए और आकर दूसरा कपड़ा ले जाएं। जिसने सिला लिया था, उन्हें भी मैंने दूसरा कपड़ा दिया।
2 से 5 इंच तक का कपड़ा कस्टमर को फ्री ही दे देती हूं
मेरी दुकान पर कई दफा ऐसी कस्टमर आती हैं, जो कहती हैं कि दीदी मैंने ये कुरता सिलाया और अब वो छोटा हो गया। या कभी किसी को सिर्फ बाजू की जरूरत होती है तो ऐसे में मैंने उन्हें उनकी जरूरत के हिसाब से कपड़ा दे देती हूं। मार्केट में कई दुकानदार कभी दो इंच या पांच इंच कपड़े नहीं देता। मैंने दिया है और वो भी फ्री में। मुझे नहीं लगता कि इसके पैसे कस्टमर्स से लेने चाहिए।
ऑनलाइन बिजनेस में मेरी दिलचस्पी नहीं
मेरी सफलता देखकर कई लोग सलाह देते हैं कि मुझे ऑनलाइन बिजनेस करना आना चाहिए। मैंने मीशो से ट्राई भी किया लेकिन मुझे ऑनलाइन बिजनेस जंचा नहीं। आमने-सामने मेरा जो कस्टमर के साथ रिश्ता है वो ऑनलाइन नहीं हो सकता। जब भी कस्टमर वापस आता है तो मैं उससे फीडबैक लेने के अलावा कहती हूं कि आपने पिछला जो बनवाया उसकी फोटो भी मुझे दिखाएं। वो फोटो दिखाते हैं तो मुझे खुशी होती है। मेरी चाहत है कि कश्मीर के हर जिले में मेरा एक सेंटर हो। इसके अलावा मैं दिल्ली और बेंगलुरू तक अपना बिजनेस पहुंचाना चाहती हूं। बेंगलुरू इसलिए कि मेरी बेटी वहां शादी के बाद रहेगी। दिल्ली से मेरा खास रिश्ता है। वहां हर साल मैं ट्रीटमेंट के लिए जाती हूं शायद इस वजह से लगाव है।
दुकान शुरू करने के लिए तानों की बौछार झेली है
जब मैंने अपना बिजनेस शुरू किया तो मुझे बहुत ताने सुनने पड़े। जमाने की क्या बात करूं, मुझे तो मेरे रिश्तेदारों ने भी नहीं बख्शा। मुझे स्कूटी चलाने का शौक था। मैं 2010 में स्कूटी लेकर आई। उन दिनों कश्मीर में लड़कियां स्कूटी नहीं चलाती थीं। जब मैं स्कूटी चलाती तो मुझे कई बातें सुननी पड़ती। लेकिन मेरे ससुर ने उस वक्त कहा था कि ‘आप आगे देखिए, पीछे नहीं।’ मैंने भी तंग आकर कई लोगों को जवाब दिया था कि ‘आज मैं चला रही हूं, कल जमाना चलाएगा।’ आज कश्मीर में स्कूटी चलाती लड़कियां आम बात है। ऐसे ही जब मैंने अपना बिजनेस शुरू किया तो दुकान पर औरतों का बैठना आम बात नहीं थी। मुझे उसके लिए भी बहुत खरी-खोटी सुननी पड़ी। मेरे रिश्तेदारों ने घर आना-जाना छोड़ दिया। मेरे दोनों बच्चों को भी मेरे काम की वजह से बातें सुननी पड़ी। एक दफा मेरी बेटी ने आकर कहा कि अम्मी आप ये काम क्यों छोड़ नहीं सकती? उसकी बात सुनकर मुझे बहुत तकलीफ हुई लेकिन मैंने अपनी बेटी को उदाहरण देकर समझाया कि देखो आज ये बिजनेस हमारी जरूरत है। कोई हमसे आकर ये नहीं पूछता कि आपके बच्चों की फीस का क्या हुआ? या आपके घर में रोटी है या नहीं? कल को हमारी सारी जरूरतें पूरी हो जाएंगी। फिर मैं घर बैठे जाऊंगी। आज मेरी बेटी कहती है कि तुम्हें काम छोड़ने की जरूरत नहीं है।